Sanoat zonalarida loyihalar amalga oshirilishini jadallashtirish boʻyicha qoʻshimcha chora-tadbirlar toʻgʻrisida
(resolution, 2025-12-19)

Hududlarda faoliyat yuritayotgan sanoat zonalarini boshqarish tizimini takomillashtirish, investitsiya loyihalarining amalga oshirilishini yanada jadallashtirish hamda Oʻzbekiston Respublikasi Prezidentining “Tadbirkorlar uchun teng sharoitlar va adolatli raqobat muhitini taʼminlash boʻyicha navbatdagi chora-tadbirlar toʻgʻrisida” 2024-yil 27-dekabrdagi PF-229-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Investitsiyalar, sanoat va savdo vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining sanoat zonalarida sanoat zonalari ishtirokchilari tomonidan yakuniga yetkazilmagan loyihalarni amalga oshirishga kiritilgan investitsiyalarni baholash hamda qurilishi tugallanmagan bino va inshootlarda investitsiya kiritish va qurilish ishlarini amalga oshirgan sanoat zonalari ishtirokchilari tomonidan sarflangan mablagʻlarni qoplab berish sharti bilan yangi ishtirokchilarga berish tartibini joriy etish toʻgʻrisidagi takliflari maʼqullansin. 2. Sanoat zonalari ishtirokchilari tomonidan yakuniga yetkazilmagan loyihalarni amalga oshirishga kiritilgan investitsiyalarni baholash hamda qurilishi tugallanmagan bino va inshootlarda investitsiya kiritish va qurilish ishlarini amalga oshirgan sanoat zonalari ishtirokchilari tomonidan sarflangan mablagʻlarni qoplab berish sharti bilan yangi ishtirokchilarga berish tartibi toʻgʻrisidagi vaqtinchalik nizom ilovaga muvofiq tasdiqlansin. 3. Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimligi hamda sanoat zonalari direksiyalari ushbu qarorga ilovada tasdiqlangan vaqtinchalik nizomda belgilangan talablarning bajarilishiga shaxsan javobgar etib belgilansin. 4. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. Ushbu Vaqtinchalik nizom sanoat zonalari ishtirokchilari tomonidan yakuniga yetkazilmagan loyihalarni amalga oshirishga kiritilgan investitsiyalarni baholash, qurilishi tugallanmagan bino va inshootlarda investitsiya kiritish hamda qurilish ishlarini amalga oshirgan sanoat zonalari ishtirokchilari tomonidan sarflangan mablagʻlarni qoplab berish sharti bilan yangi ishtirokchilarga berish tartibini belgilaydi. Ushbu Vaqtinchalik nizom Oʻzbekiston Respublikasi Prezidentining “Maxsus iqtisodiy va sanoat zonalari faoliyatining samaradorligini oshirish boʻyicha qoʻshimcha chora-tadbirlar toʻgʻrisida” 2025-yil 4-martdagi PF-41-son Farmoniga muvofiq “Sanoat zonalari toʻgʻrisidagi” Oʻzbekiston Respublikasi Qonuni kuchga kirgunga qadar amal qiladi. Bunda kiritilgan investitsiyalar miqdori hamda qurilishi tugallanmagan bino va inshootlar qiymati vakolatli baholovchi tashkilot tomonidan baholanadi. 2. Ushbu Vaqtinchalik nizomda quyidagi asosiy tushunchalardan foydalaniladi: direksiya — Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklarining qarorlariga asosan sanoat zonasi faoliyatini tezkor boshqarish uchun Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari huzurida tashkil etilgan davlat muassasasi shaklidagi yuridik shaxs; investitsiya bitimi — iqtisodiy, ijtimoiy va foyda olish uchun investitsiyalarni amalga oshirishga qaratilgan, tomonlar majburiyati koʻrsatilgan Direksiya va ishtirokchi oʻrtasida tuziladigan bitim; loyiha tashabbuskori — sanoat zonasi ishtirokchisi maqomini olishga talabgor yuridik shaxs; sanoat zonasi ishtirokchisi — belgilangan tartibda sanoat zonasi ishtirokchisi maqomini olgan va sanoat zonasi hududida loyihani amalga oshirayotgan tadbirkorlik subyekti; sanoat zonasi — sanoat, ishlab chiqarish korxonalarini bir joyda joylashtirish, infratuzilma obyektlaridan oqilona foydalanish, aholini ish bilan taʼminlash maqsadida, aholi punkti hududining qonunchilik hujjatlari bilan muayyan maqom berilgan va hududi doirasida xizmat koʻrsatuvchi infratuzilmaga ega boʻlgan ishlab chiqarish maydonlari joylashadigan hamda chegaralari aniq belgilangan qismi; yakuniga yetkazilmagan loyiha — sanoat zonasida amalga oshirilishi belgilangan, biroq sanoat zonasi ishtirokchisi tomonidan investitsiya bitimida koʻrsatilgan majburiyatlarni muddatida bajarilmasligi yoki bajara olmasligi maʼlum qilingan loyiha. 3. Sanoat zonasidagi yakuniga yetkazilmagan loyihalarni amalga oshirishga kiritilgan investitsiyalarni baholash investorning sanoat zonasi ishtirokchisi maqomini yoʻqotgandan soʻng uning loyiha doirasida amalga oshirgan xarajatlarini maʼlum shartlar asosida qoplab berish maqsadida amalga oshiriladi. Bunda sanoat zonasi ishtirokchisi maqomini yoʻqotgan investor va direksiya oʻrtasidagi kelishuv bitimi asosida ishtirokchi tomonidan qurilishi boshlanib, qurilishi tugallanmagan obyektlar ular qurilishiga sarflangan xarajatlarni qoplash sharti bilan direksiyaga oʻtkaziladi. Qurilishi tugallanmagan obyektlarni baholashdan oʻtkazish xarajatlarini qoplash va baholashdan oʻtkazish natijalari boʻyicha ikki tomonning roziligini tasdiqlash masalalari kelishuv bitimida aks etadi. 4. Investorning sanoat zonasi ishtirokchisi maqomi qonunchilikda belgilangan tartibda bekor qilingandan soʻng yer uchastkasi qurilishi tugallanmagan obyekt bilan birgalikda direksiyaga qaytariladi. Bunda ikki hafta muddatda direksiya qurilishi tugallanmagan obyektni oʻrnatilgan tartibda davlat roʻyxatidan oʻtkazib, bir oy muddatda mazkur obyektni baholashdan oʻtkazadi. 5. Obyekt baholangandan soʻng, direksiya yer uchastkasini qurilishi tugallanmagan obyekt bilan birgalikda yoki obyekt qurilishini yakunlab, foydalanish uchun ruxsatnoma olingandan soʻng uch kunlik muddatda yangi investitsiya loyihasini amalga oshirish uchun oʻrnatilgan tartibda elektron-onlayn auksionga joylashtiradi. 6. Elektron-onlayn auksion savdolari yakuni gʻolib aniqlanib, toʻlovlar amalga oshirilgandan soʻng, elektron-onlayn auksion operatori mablagʻlarni Direksiyaga yoʻnaltiradi hamda direksiya bir kun muddatda kelishuv bitimiga muvofiq qurilishi tugallanmagan obyektning baholangan qiymatini ishtirokchi maqomi bekor qilingan investorning bank hisobvaragʻiga oʻtkazadi. Bunda elektron-onlayn auksion savdosidan tushgan mablagʻning qurilishi tugallanmagan obyektning baholangan qiymatidan ortiqcha qismi direksiya hisobida qoladi. 7. Investitsiya bitimida yangi sanoat zonasi ishtirokchisi (loyiha tashabbuskori) kompensatsiya toʻlovi majburiyatini olayotgan vaqtda baholovchi xulosasi bilan tanishtiriladi hamda xulosaning bir nusxasi bitimga ilova qilinadi. 8. Mazkur Vaqtinchalik nizom talablarini bajarishda yuzaga keladigan nizolar tomonlarning oʻzaro muzokaralari natijasida hal etilmasa, sud tartibida koʻrib chiqiladi.